
Betegtájékoztató: Információk a beteg számára

Yapnep 5 mg filmtabletta
Yapnep 10 mg filmtabletta
Yapnep 15 mg filmtabletta
Yapnep 20 mg filmtabletta
vortioxetin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.


A betegtájékoztató tartalma:

1.	Milyen típusú gyógyszer a Yapnep és milyen betegségek esetén alkalmazható?
2.	Tudnivalók a Yapnep szedése előtt
3.	Hogyan kell szedni a Yapnep‑et?
4.	Lehetséges mellékhatások
5.	Hogyan kell a Yapnep‑et tárolni?
6.	A csomagolás tartalma és egyéb információk


1.	Milyen típusú gyógyszer a Yapnep és milyen betegségek esetén alkalmazható?

A Yapnep vortioxetin hatóanyagot tartalmaz. Ez a hangulatjavítóknak (antidepresszánsoknak) nevezett gyógyszerek csoportjába tartozik.

A Yapnep a felnőtt betegek major depressziós epizódjainak kezelésére szolgál.

A vortioxetin bizonyítottan csökkenti a depresszió számos tünetét, így a szomorúság érzését, a belső feszültséget (szorongást), az alvászavarokat (csökkent alvási idő), csökkent étvágyat, koncentrálási nehézséget, az értéktelenség érzését, a kedvelt foglalatosságok iránti érdeklődés elvesztését és a lelassultság érzését.


2.	Tudnivalók a Yapnep szedése előtt

Ne szedje a Yapnep‑et:
· ha allergiás a vortioxetinre vagy a gyógyszer (6. pontban felsorolt) egyéb összetevőjére.
· ha a depresszió kezelésére szolgáló, nem szelektív monoaminoxidáz-gátlóként vagy szelektív MAO‑A‑gátlóként ismert egyéb gyógyszereket szed. Ha bizonytalan, kérdezze meg kezelőorvosát.

Figyelmeztetések és óvintézkedések
A Yapnep szedése előtt beszéljen kezelőorvosával vagy gyógyszerészével, ha:
· úgynevezett szerotonerg hatású gyógyszereket szed, mint például a:
· tramadol és hasonló gyógyszerek (erős fájdalomcsillapítók),
· szumatriptán vagy hasonló, hatóanyaguk elnevezésében „triptán”‑ra végződő (a migrén kezelésére szolgáló) gyógyszerek.
Ezen gyógyszerek és a Yapnep egyidejű szedése növelheti a szerotonin-szindróma kialakulásának kockázatát. Ez a tünetegyüttes hallucinációkkal, akaratlan izomrángásokkal, felgyorsult szívveréssel, magas vérnyomással, lázzal, hányingerrel és hasmenéssel járhat együtt.

· korábban előfordultak Önnél görcsrohamok.
Kezelőorvosa fokozott körültekintéssel fogja kezelni Önt, ha kórelőzményében görcsrohamok szerepelnek, vagy instabil görcsrohamokkal járó betegségben/epilepsziában szenved. A depresszió kezelésére szolgáló gyógyszerek szedésekor fennáll a görcsrohamok kockázata. A kezelést meg kell szakítani azoknál, akiknél görcsrohamok lépnek fel, vagy akiknél a görcsrohamok gyakoribbá válnak.

· korábban mániában szenvedett,
· vérzésre vagy véraláfutások kialakulására hajlamos, vagy ha Ön terhes (lásd a „Terhesség, szoptatás és termékenység” című pontot),
· vérében alacsony a nátriumszint,
· 65 éves vagy annál idősebb,
· súlyos vesebetegségben szenved,
· súlyos májbetegségben vagy májzsugornak (cirózis) nevezett májbetegségben szenved,
· jelenleg magas a szembelnyomása, vagy zöldhályogja (glaukómája) van, vagy pedig a múltban előfordult már ezek valamelyike Önnél. Ha a kezelés során fájni kezd a szeme és homályos látást tapasztal, forduljon kezelőorvosához.

Mialatt Ön antidepresszáns kezelésben részesül, beleértve a vortioxetin‑kezelést is, előfordulhat, hogy agressziót, nyugtalanságot, dühöt vagy ingerlékenységet érez. Ha ilyet tapasztal, beszéljen kezelőorvosával.

Öngyilkossági gondolatok és depressziójának súlyosbodása
Ha Ön depresszióval és/vagy szorongással járó betegségben szenved, előfordulhatnak önkárosító vagy öngyilkossági gondolatai. Ezek gyakoribbak lehetnek az antidepresszáns kezelés kezdeti szakaszában, mert ezeknél a gyógyszereknél a hatás kialakulásához időre van szükség. Ez általában két hét, de olykor hosszabb időbe is telhet.

Nagyobb valószínűséggel lehetnek ilyen gondolatai: 
· ha korábban voltak már öngyilkossági vagy önkárosító gondolatai,
· ha Ön egy fiatal felnőtt.

A klinikai vizsgálatokból származó információk azt mutatták, hogy a 25 évesnél fiatalabb, pszichiátriai betegségben szenvedő, antidepresszánssal kezelt felnőttek esetében fokozott az öngyilkos magatartás kialakulásának kockázata.

Ha bármikor önkárosító vagy öngyilkossági gondolatai támadnak, azonnal keresse fel kezelőorvosát, vagy menjen kórházba. Hasznos lehet, ha egy rokonának vagy közeli barátjának beszámol depressziójáról vagy szorongásos betegségéről, és megkéri, hogy olvassa el ezt a betegtájékoztatót. Megkérheti őket, hogy szóljanak Önnek, ha úgy gondolják, hogy depressziója vagy szorongása súlyosbodott, vagy ha az Ön magatartásában bekövetkező változások aggasztók.

Gyermekek és serdülők
A Yapnep hatásosságát gyermekek és serdülők (18 éves életkor alatti) esetében nem igazolták, ezért náluk nem alkalmazható. A Yapnep 7‑17 éves gyermekeknél és serdülőknél történő alkalmazásának biztonságosságáról lásd a 4. pontot.

Egyéb gyógyszerek és a Yapnep
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Tájékoztassa kezelőorvosát, amennyiben az alábbi gyógyszerek valamelyikét szedi:
· fenelzin, iproniazid, izokarboxazid, nialamid, tranilcipromin (nem szelektív monoaminoxidáz-gátlóknak nevezett, a depresszió kezelésére szolgáló gyógyszerek); ezeket a gyógyszereket tilos a Yapnep‑pel együtt szednie. Amennyiben ezen gyógyszerek bármelyikét szedte, a kezelés befejezése után még 14 napot kell várnia, mielőtt elkezdené a Yapnep‑et szedni. A Yapnep szedésének abbahagyása után 14 napnak kell eltelnie, mielőtt ezen gyógyszerek bármelyikét elkezdené szedni.
· moklobemid (a depresszió kezelésére szolgáló gyógyszer),
· szelegilin, razagilin (a Parkinson‑kór kezelésére szolgáló gyógyszerek),
· linezolid (a bakteriális fertőzések kezelésére szolgáló gyógyszer),
· szerotoninerg hatású gyógyszerek, például tramadol és hasonló gyógyszerek (erős fájdalomcsillapítók), valamint szumatriptán vagy hasonló, hatóanyaguk elnevezésében „triptán”‑ra végződő (a migrén kezelésére szolgáló) gyógyszerek. Ezen gyógyszerek és a Yapnep egyidejű szedése növelheti a szerotonin-szindróma kialakulásának kockázatát (lásd a Figyelmeztetések és óvintézkedések című részt).
· lítium (a depresszió és mentális zavarok kezelésére szolgáló gyógyszer) vagy triptofán,
· gyógyszerek, amelyek ismerten alacsony nátriumszintet okoznak,
· rifampicin (a tüdőgümőkór [tuberkulózis] és más fertőzések kezelésére szolgáló gyógyszer),
· karbamazepin, fenitoin (az epilepszia vagy más betegségek kezelésére szolgáló gyógyszerek),
· warfarin, dipiridamol, fenprokumon, bizonyos antipszichotikumok, fenotiazinok, triciklusos antidepresszánsok, alacsony adagban alkalmazott acetilszalicilsav és nem-szteroid gyulladáscsökkentők (vérhígító gyógyszerek és fájdalomcsillapítók). Ezek fokozhatják a vérzési hajlamot.

A görcsrohamok kialakulásának kockázatát növelő gyógyszerek:
· szumatriptán vagy az ahhoz hasonló, elnevezésében „triptán”‑ra végződő hatóanyagot tartalmazó gyógyszerek,
· tramadol (erős fájdalomcsillapító),
· meflokin (a malária megelőzésére és kezelésére szolgáló gyógyszer),
· bupropion (a depresszió kezelésére szolgáló, valamint a dohányzásról való leszokást segítő gyógyszer),
· fluoxetin, paroxetin és egyéb, a depresszió kezelésére szolgáló SSRI‑knek/SNRI‑knek, triciklusos antidepresszánsoknak nevezett gyógyszerek,
· közönséges orbáncfű (Hypericum perforatum) (a depresszió kezelésére szolgáló gyógynövény),
· kinidin (a szívritmuszavarok kezelésére szolgáló gyógyszer),
· klórpromazin, klórprotixén, haloperidol (a fenotiazinok, tioxantének, butirofenonok csoportjába tartozó, mentális zavarok kezelésére szolgáló gyógyszerek).

Kérjük, tájékoztassa kezelőorvosát, ha a fenti gyógyszerek közül bármelyiket szedi, mivel kezelőorvosának tisztában kell lennie azzal, hogy Önnél nagyobb a görcsrohamok kockázata.

Ha Önnél vizeletdrogtesztet végeznek, a Yapnep szedése miatt bizonyos tesztmódszerek alkalmazása esetén a teszt pozitív eredményt mutathat metadonra olyankor is, ha Ön nem vett be metadont. Ilyen esetben egy célirányosabb tesztet végezhetnek Önnél.

Az alkohol hatása a Yapnep‑re
Ezt a gyógyszert nem ajánlott alkohollal egyidejűleg alkalmazni.

Terhesség, szoptatás és termékenység
Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával.

Terhesség
A Yapnep nem alkalmazható a terhesség alatt, csak ha az orvos ezt feltétlenül szükségesnek tartja.

Ha Ön a terhesség utolsó 3 hónapjában a depresszió kezelésére szolgáló gyógyszereket – köztük Yapnep‑et – szed, tisztában kell lennie azzal, hogy újszülött gyermekénél a következő hatások léphetnek fel: légzési nehézség, a bőr kékes elszíneződése, görcsrohamok, a testhőmérséklet változásai, táplálási nehézségek, hányás, alacsony vércukorszint, az izmok merevsége vagy petyhüdtsége, élénk reflexek, remegés, nyugtalanság, ingerlékenység, levertség, állandó sírás, álmosság és alvászavarok. Azonnal forduljon kezelőorvosához, ha újszülött gyermekénél a felsorolt tünetek bármelyikét észleli.

Győződjön meg arról, hogy a szülész szakorvos/szülésznő és/vagy kezelőorvosa tudja, hogy Ön Yapnep‑kezelés alatt áll. Amennyiben terhesség alatt, különösen annak utolsó 3 hónapjában alkalmaznak Yapnep‑et, növekedhet a csecsemőnél bizonyos súlyos állapot kialakulásának kockázata, amelyet újszülöttkori perzisztáló pulmonális hipertenziónak (PPHN) neveznek, a csecsemő légzése ilyenkor szapora, és bőre kékessé válik. Ezek a tünetek általában a születés utáni első 24 órában jelentkeznek. Amennyiben ez alakul ki az Ön csecsemőjénél, azonnal vegye fel a kapcsolatot a szülésznővel és/vagy kezelőorvosával.

Ha Ön a terhességének vége felé szedi a Yapnep‑et, röviddel a szülés után megnövekedhet az erős hüvelyi vérzés kockázata, különösen, ha az Ön kórelőzményében előfordult vérzési zavar. Szülész szakorvosának vagy a szülésznőjének tudnia kell, hogy Ön Yapnep‑et szed, hogy tanácsot tudjon adni Önnek.

Szoptatás
A Yapnep kis mennyiségben átjut az anyatejbe, de nem figyeltek meg káros, a gyógyszerrel összefüggő hatásokat a csecsemőknél. A Yapnep nem alkalmazható a szoptatás időszakában. A kezelőorvosa dönti el, hogy abba kell-e hagynia a szoptatást vagy le kell-e állnia Yapnep szedésével, figyelembe véve a szoptatás előnyét a gyermekére nézve, illetve a kezelés előnyét Önre nézve.

A készítmény hatásai a gépjárművezetéshez és a gépek kezeléséhez szükséges képességekre
A Yapnep nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket. Mivel azonban mellékhatásokról, például szédülésről számoltak be, fokozott óvatosság javasolt az ilyen tevékenységek során a Yapnep‑kezelés megkezdésekor vagy az adag megváltoztatásakor.

A Yapnep nátriumot tartalmaz
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.

A Yapnep benzil-alkoholt tartalmaz
Ez a gyógyszer 0,9 mg benzil-alkoholt tartalmaz 5 mg‑os tablettánként, 1,8 mg benzil-alkoholt tartalmaz 10 mg‑os tablettánként, 2,7 mg benzil-alkoholt tartalmaz 15 mg‑os tablettánként, és 3,6 mg benzil-alkoholt tartalmaz 20 mg‑os tablettánként.
A benzil-alkohol allergiás reakciót okozhat.

A Yapnep 15 mg filmtabletta sunset yellow FCF alumínium lakkot (E110) tartalmaz
Allergiás reakciókat okozhat.


3.	Hogyan kell szedni a Yapnep‑et?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

A Yapnep ajánlott adagja 65 évesnél fiatalabb felnőttek számára napi egyszer 10 mg vortioxetin. Kezelőorvosa az Ön kezelésre adott válaszától függően az adagot legfeljebb napi 20 mg vortioxetinre emelheti, vagy minimum napi 5 mg vortioxetinre csökkentheti.

65 éves vagy annál idősebb betegek számára a kezdő adag napi egyszer 5 mg vortioxetin.

Az alkalmazás módja
Vegyen be egy tablettát egy pohár vízzel.
A tablettát étkezés közben, illetve étkezéstől függetlenül is be lehet venni.

A kezelés időtartama
[bookmark: _Hlk156395181]A Yapnep szedését mindaddig folytassa, amíg ezt kezelőorvosa javasolja.

Folytassa a Yapnep szedését még akkor is, ha kezdetben nem érez javulást állapotában.

A kezelést még legalább 6 hónapig kell folytatni azt követően, hogy újra jól érzi magát.

Ha az előírtnál több Yapnep‑et vett be
Ha az előírtnál több Yapnep‑et vett be, haladéktalanul keresse fel kezelőorvosát vagy a legközelebbi kórház sürgősségi osztályát. Vigye magával a gyógyszer csomagolását és az összes megmaradt tablettát. Ezt akkor is tegye meg, ha nem érzi magát rosszul. A túladagolás jelei lehetnek a szédülés, hányinger, hasmenés, gyomortáji kellemetlen érzés, testszerte jelentkező viszketés, álmosság és kipirulás.

Az előírt adagot többszörösen meghaladó adagok bevételét követően görcsrohamok és egy szerotonin-szindrómának nevezett ritka állapot előfordulásáról számoltak be.

Ha elfelejtette bevenni a Yapnep‑et
A következő adagot a szokásos időpontban vegye be. Ne vegyen be kétszeres adagot a kihagyott adag pótlására.

Ha idő előtt abbahagyja a Yapnep szedését
Ne hagyja abba a Yapnep szedését anélkül, hogy azt előzőleg megbeszélné kezelőorvosával.

Kezelőorvosa dönthet úgy, hogy csökkenti az adagot, mielőtt végleg abbahagyja a gyógyszer szedését.

Néhány betegnél, aki abbahagyta a Yapnep szedését, olyan tünetek jelentkeztek, mint szédülés, fejfájás, tűszúrásszerű bizsergés vagy áramütésszerű érzés (különösen a fejben), alvászavar, hányinger vagy hányás, szorongás, ingerlékenység vagy izgatottság, fáradtságérzet vagy remegés. Ezek a tünetek a Yapnep‑kezelés abbahagyását követő első héten belül jelentkezhetnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
A megfigyelt mellékhatások általában enyhék vagy közepes fokúak voltak, és a kezelés első két hetében jelentkeztek. A reakciók rendszerint átmenetiek voltak, és nem vezettek a terápia megszakításához.

Az alább felsorolt mellékhatásokról számoltak be a megadott gyakorisággal.

Nagyon gyakori (10 betegből több mint 1 beteget érinthet):
· hányinger.

Gyakori (10 betegből legfeljebb 1 beteget érinthet):
· hasmenés, székrekedés, hányás,
· szédülés,
· testszerte jelentkező viszketés,
· kóros álmok,
· fokozott izzadás,
· emésztési zavar.

Nem gyakori (100 betegből legfeljebb 1 beteget érinthet):
· kipirulás,
· éjszakai izzadás,
· homályos látás,
· akaratlan remegés (tremor),
· hallucinációk (olyan dolgok látása, hallása vagy érzése, amelyek valójában nincsenek ott).

Ritka (1000 betegből legfeljebb 1 beteget érinthet):
· kitágult pupillák (midriázis), ami növelheti a zöldhályog (glaukóma) kockázatát (lásd 2. pont).

Nem ismert (a gyakoriság a rendelkezésre álló adatokból nem állapítható meg):
· alacsony nátriumszint a vérben (a tünetek a következők lehetnek: szédülés, gyengeség, zavartság, álmosság, illetve erős fáradtság vagy hányinger és hányás; súlyosabb tünet az ájulás, görcsrohamok vagy elesés),
· szerotonin-szindróma (lásd 2. pont),
· az arc, az ajkak, a nyelv vagy a torok duzzanatához, légzési vagy nyelési nehezítettséghez és/vagy hirtelen vérnyomáseséshez vezető (ettől szédülést, ájulásérzést tapasztalhat) allergiás reakciók, amelyek súlyosak is lehetnek,
· csalánkiütés,
· erős vagy megmagyarázatlan vérzés (ide tartozik a véraláfutás, orrvérzés, emésztőrendszeri, illetve hüvelyi vérzés),
· bőrkiütés,
· alvászavarok (álmatlanság),
· nyugtalanság és agresszió. Ha ilyen mellékhatásokat észlel, forduljon kezelőorvosához (lásd 2. pont).
· fejfájás,
· a prolaktin nevű hormon emelkedett vérszintje,
· állandó mozgáskényszer (akatízia),
· fogcsikorgatás (bruxizmus),
· szájnyitási korlátozottság (szájzár/trizmus),
· nyugtalanláb-szindróma (fájdalmas vagy furcsa érzések megszüntetése érdekében a lábak mozgatására irányuló késztetés, ami gyakran éjszaka jelentkezik),
· rendellenes tejszerű váladékozás az emlőből (galaktorrea).

Ilyen típusú gyógyszerek alkalmazásakor a csonttörések fokozott kockázatát figyelték meg.

A szexuális diszfunkció fokozott kockázatáról számoltak be a 20 mg‑os adaggal kezelt betegeknél, és néhány betegnél ezt a mellékhatást alacsonyabb adagoknál is megfigyelték.

További mellékhatások gyermekeknél és serdülőknél
A vortioxetin gyermekeknél és serdülőknél megfigyelt mellékhatásai hasonlóak voltak a felnőtteknél tapasztaltakhoz, kivéve a hasi fájdalommal kapcsolatos eseményeket, amelyeket gyakrabban figyeltek meg, mint felnőtteknél, és az öngyilkossági gondolatokat, amelyeket serdülőknél gyakrabban figyeltek meg, mint felnőtteknél.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Yapnep‑et tárolni?

A gyógyszer gyermekektől elzárva tartandó!

A dobozon és buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Legfeljebb 25 °C‑on tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Yapnep?
Yapnep 5 mg filmtabletta
· A készítmény hatóanyaga a vortioxetin. 5 mg vortioxetint tartalmaz (vortioxetin-hidrobromid-benzil-alkohol-hemiszolvát formájában) filmtablettánként.
· Egyéb összetevők: mikrokristályos cellulóz, mannit (E421), alacsony szubsztitúciós fokú hidroxipropilcellulóz, magnézium-sztearát, vízmentes kolloid szilícium-dioxid, nátrium-sztearil-fumarát, hipromellóz, titán-dioxid (E171), makrogol 6000, talkum, vörös vas-oxid (E172).

Yapnep 10 mg filmtabletta
· A készítmény hatóanyaga a vortioxetin. 10 mg vortioxetint tartalmaz (vortioxetin-hidrobromid-benzil-alkohol-hemiszolvát formájában) filmtablettánként.
· Egyéb összetevők: mikrokristályos cellulóz, mannit (E421), alacsony szubsztitúciós fokú hidroxipropilcellulóz, magnézium-sztearát, vízmentes kolloid szilícium-dioxid, nátrium-sztearil-fumarát, hipromellóz, titán-dioxid (E171), makrogol 6000, sárga vas-oxid (E172), fekete vas-oxid (E172).

Yapnep 15 mg filmtabletta
· A készítmény hatóanyaga a vortioxetin. 15 mg vortioxetint tartalmaz (vortioxetin-hidrobromid-benzil-alkohol-hemiszolvát formájában) filmtablettánként.
· Egyéb összetevők: mikrokristályos cellulóz, mannit (E421), alacsony szubsztitúciós fokú hidroxipropilcellulóz, magnézium-sztearát, vízmentes kolloid szilícium-dioxid, nátrium-sztearil-fumarát, hipromellóz, titán-dioxid (E171), makrogol 400, sunset yellow FCF alumínium lakk (E110), indigókármin alumínium lakk (E132).

Yapnep 20 mg filmtabletta
· A készítmény hatóanyaga a vortioxetin. 20 mg vortioxetint tartalmaz (vortioxetin-hidrobromid-benzil-alkohol-hemiszolvát formájában) filmtablettánként.
· Egyéb összetevők: mikrokristályos cellulóz, mannit (E421), alacsony szubsztitúciós fokú hidroxipropilcellulóz, magnézium-sztearát, vízmentes kolloid szilícium-dioxid, nátrium-sztearil-fumarát, hipromellóz, titán-dioxid (E171), makrogol 8000, vörös vas-oxid (E172), fekete vas-oxid (E172).

Milyen a Yapnep külleme és mit tartalmaz a csomagolás?
Yapnep 5 mg filmtabletta
Rózsaszínű, mandula alakú, mindkét oldalán domború filmtabletta, egyik oldalán mélynyomású „L” jelöléssel, másik oldalán „07” jelöléssel. Körülbelül 6 mm hosszú, és körülbelül 3 mm széles.

Yapnep 10 mg filmtabletta
Sárga színű, mandula alakú, mindkét oldalán domború filmtabletta, egyik oldalán mélynyomású „L” jelöléssel, másik oldalán „08” jelöléssel. Körülbelül 7 mm hosszú, és körülbelül 4 mm széles.

Yapnep 15 mg filmtabletta
Narancssárga színű, mandula alakú, mindkét oldalán domború filmtabletta, egyik oldalán mélynyomású „611” jelöléssel, másik oldala sima. Körülbelül 8 mm hosszú, és körülbelül 4 mm széles.

Yapnep 20 mg filmtabletta
Piros színű, mandula alakú, mindkét oldalán domború filmtabletta, egyik oldalán mélynyomású „612” jelöléssel, másik oldala sima. Körülbelül 8 mm hosszú, és körülbelül 5 mm széles.

OPA/Al/PVC//Al buborékcsomagolás dobozban.
Kiszerelések: 14, 28, 56 és 98 filmtabletta.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Orion Corporation
Orionintie 1
FI-02200 Espoo
Finnország

Gyártó
Pharmadox Healthcare Limited
Kw20a Kordin Industrial Park
Paola, PLA 3000
Málta

Orion Corporation Orion Pharma
Orionintie 1
FI-02200 Espoo
Finnország

Orion Corporation Orion Pharma
Joensuunkatu 7
FI-24100 Salo
Finnország

A készítményhez kapcsolódó további kérdéseivel forduljon a forgalomba hozatali engedély jogosultjának helyi képviseletéhez:
Orion Pharma Kft., Tel.: +36 1 239 9095

Yapnep 5 mg filmtabletta
OGYI-T-24781/01-04	OPA/Al/PVC//Al buborékcsomagolásban
Yapnep 10 mg filmtabletta
OGYI-T-24781/05-08	OPA/Al/PVC//Al buborékcsomagolásban
Yapnep 15 mg filmtabletta
OGYI-T-24781/09-12	OPA/Al/PVC//Al buborékcsomagolásban
Yapnep 20 mg filmtabletta
OGYI-T-24781/13-16	OPA/Al/PVC//Al buborékcsomagolásban

